Εργάτης σκοτώθηκε στο εργοτάξιο κατασκευής του γηπέδου της ΑΕΚ στη Νέα Φιλαδέλφεια. Σύμφωνα με την πυροσβεστική ο εργάτης έπεσε από σκαλωσιά με αποτέλεσμα να τραυματιστεί θανάσιμα. Τον ανέσυραν δέκα πυροσβέστες με τρία οχήματα που έφθασαν στο σημείο.

Χωρίς τις αισθήσεις του #ανασύρθηκε άτομο, ύστερα από πτώση του από σκαλωσιά, επί της οδού Φωκών στη Νέα Φιλαδέλφεια Αττικής. Επιχείρησαν 10 πυροσβέστες με 3 οχήματα. — Πυροσβεστικό Σώμα (@pyrosvestiki) January 9, 2019



Ο εργάτης, τα στοιχεία του οποίου δεν έχουν γίνει γνωστά, κάτω από αδιευκρίνιστες συνθήκες έχασε την ισορροπία του και έπεσε από τη σκαλωσιά, όπου βρισκόταν, δουλεύοντας σε έναν από τους πυλώνες του γηπέδου.

Η ΠΑΕ ΑΕΚ εξέφρασε τα συλληπτήρια της στην οικογένεια του εργαζόμενου, λέγοντας ότι διερευνώνται τα αίτια του θανάτου του.«Η Δικέφαλος 1924 Α.Ε. και η οικογένεια της ΑΕΚ μόλις πληροφορήθηκαν το θανατηφόρο εργατικό ατύχημα που συνέβη σήμερα στο εργοτάξιο. Ο εργαζόμενος ήταν απασχολούμενος της εργοληπτικής εταιρίας του έργου. Αυτή τη στιγμή διερευνώνται τα αίτια του δυστυχήματος. Εκφράζουμε τη βαθύτατη θλίψη μας και τα ειλικρινή μας συλλυπητήρια στην οικογένεια του θανόντος εργαζόμενου».